CELEX: C2004/251/45
Language: el
Date: 2004-10-09 00:00:00
Title: Υπόθεση T-284/04: Προσφυγή των εταιριών UPS Europe N.V./S.A. και UPS Deutschland Inc. & co OHG κατά της Επιτροπής των Ευρωπαϊκών Κoινoτήτων, πoυ ασκήθηκε στις 12 Ιουλίου 2004

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/25
            
         Προσφυγή των εταιριών UPS Europe N.V./S.A. και UPS Deutschland Inc. & co OHG κατά της Επιτροπής των Ευρωπαϊκών Κoινoτήτων, πoυ ασκήθηκε στις 12 Ιουλίου 2004
   (Υπόθεση T-284/04)
   (2004/C 251/45)
   Γλώσσα διαδικασίας: η αγγλική
   Οι εταιρίες UPS Europe N.V./S.A., με έδρα τις Βρυξέλλες, Βέλγιο, και UPS Deutschland Inc. & co OHG, εκπρoσωπoύμενες από τον T.R. Ottervanger και την A.S. Bijleveld, δικηγόρους, άσκησαν στις 12 Ιουλίου 2004 ενώπιoν τoυ Πρωτοδικείου των Ευρωπαϊκών Κoινoτήτων προσφυγή κατά της Επιτροπής των Ευρωπαϊκών Κoινoτήτων.
   Οι προσφεύγουσες ζητούν από τo Πρωτoδικείo:
   
               —
            
            
               να ακυρώσει τη σιωπηρή απόφαση της Επιτροπής περί απορρίψεως της από 13 Απριλίου 2004 επαναληπτικής τους αιτήσεως για πρόσβαση σε ορισμένα έγγραφα·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με απόφαση της 20ής Μαρτίου 2001 (1), η Επιτροπή διαπίστωσε ότι η Deutsche Post AG, με την πρακτική της στον τομέα των υπηρεσιών μεταφοράς δεμάτων για το εμπόριο δι' αλληλογραφίας, είχε παραβεί τις διατάξεις του άρθρου 82 της Συνθήκης ΕΚ. Με την απόφαση αυτή η Επιτροπή υποχρέωσε, επίσης, την Deutsche Post να δημιουργήσει μια θυγατρική εταιρία υπηρεσιών μεταφοράς εμπορικών δεμάτων, καθώς και ένα σύστημα διαφανούς και σύμφωνης προς τους κανόνες της αγοράς τιμολογήσεως μεταξύ της Deutsche Post AG και της θυγατρικής αυτής εταιρίας. Η Deutsche Post υποχρεώθηκε να ενημερώνει ετησίως την Επιτροπή για την τήρηση αυτών υποχρεώσεων. Πράγματι, η Deutsche Post ενημέρωσε την Επιτροπή με έγγραφο της 22ας Μαΐου 2003. Οι προσφεύγουσες, που δραστηριοποιούνται στον ίδιο επιχειρηματικό τομέα, ζήτησαν μια μη εμπιστευτική μορφή του εγγράφου αυτού, την οποία έλαβαν στις 22 Σεπτεμβρίου 2003. Στις 20 Οκτωβρίου 2003 οι προσφεύγουσες ζήτησαν από την Επιτροπή να τους επιτρέψει την πρόσβαση σε στοιχεία σχετικά με τις μέσες τιμές εσωτερικής μεταφοράς με τις οποίες χρεώνει η Deutsche Post τη θυγατρική της εταιρία, στοιχεία που είχαν παραλειφθεί από το υπό μη εμπιστευτική μορφή έγγραφο της 22ας Μαΐου 2003. Οι προσφεύγουσες ζήτησαν επίσης πρόσβαση σε μια έκθεση και σε σχετικά λογιστικά στοιχεία που, κατά το ίδιο έγγραφο, είχαν υποβληθεί στην Επιτροπή στις 16 Νοεμβρίου 2001. Η σχετική αίτηση υποβλήθηκε βάσει του κανονισμού 1049/2001 (2), Επίσημη Εφημερίδα L 145 της 31ης Μαΐου 2001, σ. 43-48. Στις 18 Νοεμβρίου 2003 οι προσφεύγουσες επανέλαβαν το αίτημά τους και στις 13 Απριλίου 2004 υπέβαλαν επαναληπτική αίτηση. Με έγγραφο της 21ης Απριλίου 2004, η Επιτροπή επιβεβαίωσε τη λήψη της επαναληπτικής αιτήσεως και δήλωσε ότι διαβουλευόταν με την Deutsche Post για το ακριβές περιεχόμενο των ευαίσθητων, από εμπορικής απόψεως, στοιχείων που περιλαμβάνονταν στα ζητηθέντα έγγραφα. Δεδομένου ότι, έκτοτε, δεν έλαβαν καμία άλλη απάντηση, οι προσφεύγουσες συνάγουν ότι πρόκειται για σιωπηρή απόφαση με την οποία η Επιτροπή απορρίπτει την αίτησή τους για χορήγηση προσβάσεως και ζητούν από το Πρωτοδικείο την ακύρωσή της.
   Προς στήριξη του αιτήματός τους οι προσφεύγουσες προβάλλουν ισχυρισμό περί παραβάσεως, εκ μέρους της Επιτροπής, των διατάξεων του κανονισμού (ΕΚ) αριθ. 1049/2001, υποστηρίζοντας ότι, εν προκειμένω, δεν τυγχάνει εφαρμογής καμία από τις εξαιρέσεις του άρθρου 4 και ότι, συνεπώς, η ζητηθείσα πρόσβαση θα έπρεπε να είχε χορηγηθεί. Οι προσφεύγουσες υποστηρίζουν, επίσης, ότι η Επιτροπή παρέβη την κατ' άρθρο 253 ΕΚ υποχρέωσή της να αιτιολογήσει την απόφασή της. Οι προσφεύγουσες υποστηρίζουν ότι η Επιτροπή παρέβη τις διατάξεις του κανονισμού (ΕΚ) αριθ. 1049/2001 και για τον λόγον ότι δεν απάντησε εντός της προβλεπόμενης προθεσμίας και δεν αιτιολόγησε την απόφασή της περί απορρίψεως της αιτήσεώς τους για χορήγηση προσβάσεως. Τέλος, οι προσφεύγουσες προβάλλουν τον ισχυρισμό ότι η Επιτροπή παρέβη τις διατάξεις του εσωτερικού της κανονισμού, όπως τροποποιήθηκε με την απόφαση της Επιτροπής της 5ης Δεκεμβρίου 2001 (3). Κατά τις προσφεύγουσες, η Επιτροπή όφειλε να τερματίσει τις διαβουλεύσεις της με την Deutsche Post και να λάβει απόφαση εντός δεκαπέντε εργάσιμων ημερών.
   
      (1)  Απόφαση της Επιτροπής, της 20ής Μαρτίου 2001, σε μια διαδικασία σύμφωνα με το άρθρο 82 της συνθήκης ΕΚ (Υπόθεση COMP/35.141 — Deutsche Post AG) [κοινοποιηθείσα υπό τον αριθμό Ε(2001) 728], ΕΕ L 125 της 5.5.2001, σ. 27.
   
      (2)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής.
   
      (3)  ΕΕ L 345 της 29.12.2001, σ. 94.